CELEX: 62021TN0187
Language: bg
Date: 2021-04-09 00:00:00
Title: Дело T-187/21: Жалба, подадена на 9 април 2021 г. — Firearms United Network и др./Европейска комисия

7.6.2021   
            
            
               BG
            
            
               Официален вестник на Европейския съюз
            
            
               C 217/53
            
         
      Жалба, подадена на 9 април 2021 г. — Firearms United Network и др./Европейска комисия
      (Дело T-187/21)
      (2021/C 217/68)
      Език на производството: полски
      
         Страни
      
      
         Жалбоподатели: Firearms United Network (Варшава, Полша), Tomasz Walter Stępień (Желехув, Полша), Michał Budzyński (Цеглув, Полша), Andrzej Marcjanik (Злотоклос, Полша) (представител: E. Woźniak, adwokat)
      
         Ответник: Европейска комисия
      
         Искания
      
      Жалбоподателят моли Общия съд:
      
                  —
               
               
                  да отмени Регламент (ЕС) 2021/57 на Комисията от 25 януари 2021 година за изменение на приложение XVII към Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали („REACH“) по отношение на оловото в боеприпасите във влажните зони или около тях (1).
               
            
         Основания и основни доводи
      
      Жалбоподателят изтъква четири твърдения в подкрепа на жалбата.
      
                  1.
               
               
                  Първото твърдение е за нарушение на разпоредбите на Хартата на основните права на Европейския съюз (2) (член 16, член 17, параграф 1, член 21, параграф 1, член 45, параграф 1 и член 48, параграф 1) поради ограничаване на свободата на стопанска инициатива и на стопанската дейност, свързани със стрелба, на правото на собственост, на използване и разпореждане с огнестрелно оръжие, съдържащи олово амуниции и съоръжения, представляващи стрелбища, дискриминация на упражняващите спортна стрелба и лов, ограничаване на възможността за придвижване със съдържащи олово амуниции и въвеждане на презумпция за вина на лица, които се движат във „влажни зони“ със съдържащи олово амуниции, че същите осъществяват стрелба със съдържащи олово амуниции във влажни зони и следователно нарушават съответната забрана.
               
            
                  2.
               
               
                  Второто твърдение е за нарушение на разпоредбите на Договора за Европейския съюз (3) (член 2, член 3, параграф 2 и член 3, параграф 3) поради нарушаване на свободата и правото на лов и спортна стрелба, нарушаване на принципа на правовата държава поради въвеждане на презумпция за вина на лица, които се движат във „влажни зони“ със съдържащи олово амуниции, че същите осъществяват стрелба със съдържащи олово амуниции във влажни зони и нарушаване на усещането за безопасност чрез въвеждане на разпоредби, правещи невъзможно идентифицирането на „влажните зони“ и следователно на териториалния обхват на забраната и съответно съобразяването на собствените действия с действащите разпоредби.
               
            
                  3.
               
               
                  Третото твърдение е за нарушение на разпоредбите на Договора за Европейския съюз (член 5, параграф 2, член 5, параграф 3 и член 5, параграф 4) поради нарушаване на принципа на предоставена компетентност, изразяващо се в действия, които държавите членки биха могли да предприемат самостоятелно, както и в разпростирането на тези действия по форма и съдържание отвъд необходимото за постигането на целите на Договорите.
               
            
                  4.
               
               
                  Четвъртото твърдение е за злоупотреба с власт поради приемане на регламент, чиято цел е значително ограничаване на стрелбата от цивилни лица на територията на Европейския съюз.
               
            
         (1)  ОВ L 24, 2021 г., стр. 19.
      
      
         (2)  ОВ С 326, 2012 г., стр. 391.
      
      
         (3)  ОВ С 202, 2016 г., стр. 13.